Príloha k uzneseniu 1.2.1_začleňovanie_VŠ
Kritériá začlenenia vysokej školy medzi univerzitné vysoké školy
(1)	Tento dokument obsahuje súbor kritérií, ktoré Akreditačná komisia používa podľa § 84 ods. 4 písm. e) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) pri vyjadrovaní sa o začlenení vysokej školy  podľa § 2 ods. 13 zákona medzi univerzitné vysoké školy.
(2)	Pre skrátené označenie súboru kritérií obsiahnutých v tomto materiáli sa používa skratka KZU (kritériá začlenenia medzi univerzity). 
(3)	Pri vyjadrovaní sa o začlenení vysokej školy medzi univerzitné vysoké školy sa hodnotia nasledujúce atribúty:
a)	výsledky vysokej školy v oblasti výskumu/umenia,
b)	výsledky vysokej školy pri uskutočňovaní študijných programov tretieho stupňa
c)	a štruktúra študijných programov poskytovaných vysokou školou.
(4)	Akreditačná komisia posúdi príslušnú vysokú školu. Zistí, v akej miere jej atribúty spĺňajú jednotlivé kritériá. Ak vysoká škola spĺňa požadované kritériá na požadovanej úrovni, Akreditačná komisia sa vyjadrí o začlenení vysokej školy podľa § 2 ods. 13 a 14 zákona, teda odporučí jej začlenenie medzi univerzitné vysoké školy.
(5)	Pri hodnotení spĺňania kritérií sa berie do úvahy obdobie 6 kalendárnych rokov pred rokom, v ktorom vysoká škola predkladá podklady na hodnotenie (ďalej len „hodnotené obdobie“). Hodnotia sa len vysoké školy a fakulty, ktoré pôsobia aspoň štyri roky pred rokom, v ktorom majú predložiť podklady na komplexnú akreditáciu.
(6)	Ak vysoká škola alebo fakulta splynula počas hodnoteného obdobia s inou vysokou školou alebo fakultou, zohľadňuje sa to rovnako, akoby splynuli na začiatku hodnoteného obdobia.
(7)	Hodnotia sa aj fakulty, ktoré vysoká škola zrušila, ak počas hodnoteného obdobia existovali najmenej štyri roky.

KZU: Kritériá začlenenia vysokej školy medzi univerzitné vysoké školy

Atribút/kritérium	Uspokojivé plnenie	
Atribút: Výsledky vysokej školy v oblasti výskumu	
Kritérium KZU-1: Výsledky hodnotenia úrovne výskumnej činnosti vysokej školy  	Vysoká škola dosahuje v najmenej 60% hodnotených oblastiach výskumu, v ktorých má v hodnotenom období  absolventa študijného programu druhého a/alebo tretieho stupňa, po jednotlivých súčastiach vysokej školy celkové hodnotenia výskumu podľa § 84 ods. 4 písm. d) zákona hodnotu najmenej B.)

Ak sa na vysokej škole uskutočňujú študijné programy druhého stupňa a/alebo študijné programy tretieho stupňa aj na úrovni vysokej školy, započítavajú sa, ako keby ich uskutočňovala osobitná fakulta. Ak sa vysoká škola nečlení na fakulty, musí spĺňať podmienku uvedenú v tomto kritériu ako celok.

Študijné programy spájajúce prvý a druhý stupeň do jedného celku sa považujú na účely tohto kritéria za študijné programy druhého stupňa.	
Atribút: Výsledky vysokej školy pri uskutočňovaní študijných programov tretieho stupňa 	
Kritérium KZU-2: Výstupy výskumu /umeleckej činnosti študentov a absolventov doktorandského štúdia	Vysoká škola dosahuje v najmenej 60% hodnotených oblastiach výskumu, v ktorých mala v hodnotenom období  akreditovaný študijný program tretieho stupňa, po jednotlivých súčastiach vysokej školy hodnotenie atribútu výstupu študentov doktorandských študijných programov najmenej C+.)

Hodnotenie atribútu výstupu v danej oblasti výskumu sa vykoná na základe predložených výstupov študentov doktorandského štúdia  (podmienkou je ich autorstvo alebo spoluautorstvo študentom). Za každého študenta doktorandského štúdia vysoká škola predloží aspoň jeden výstup , minimálny počet predložených výstupov je 25. Za študenta sa považuje ten, kto bol počas hodnotiaceho obdobia zapísaný na štúdium doktorandského študijného programu na hodnotenej vysokej škole.
Ak sa na vysokej škole uskutočňujú študijné programy tretieho stupňa aj na úrovni vysokej školy, započítavajú sa, ako keby ich uskutočňovala osobitná fakulta. Ak sa vysoká škola nečlení na fakulty, musí podmienku uvedenú v tomto kritériu spĺňať ako celok.
Ak vysoká škola alebo jej súčasť predloží menej ako 25 prepočítaných výstupov študentov doktorandského štúdia, za chýbajúce výstupy sa použije hodnotenie D.) Výstupy v predloženej vzorke museli byť zverejnené v hodnotenom období.	
Atribút: Štruktúra študijných programov poskytovaných vysokou školou	
KZU-3: Podiel oblastí výskumu, v ktorých vysoká škola poskytuje aj doktorandské študijné programy	Vysoká škola má k 31. októbru posledného roka hodnoteného obdobia študentov doktorandského štúdia  v najmenej troch štvrtinách oblastí výskumu, v ktorých má k uvedenému dátumu akreditovaný študijný program prvého alebo druhého stupňa. Oblasti výskumu sa posudzujú samostatne po jednotlivých súčastiach vysokej školy.	

Kritérium začlenenia vysokej školy medzi odborné vysoké školy
(1)	Tento dokument obsahuje kritérium, ktoré Akreditačná komisia používa podľa § 84 ods. 4 písm. e) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) pri vyjadrovaní sa o začlenení vysokej školy  podľa § 2 ods. 13 zákona medzi odborné vysoké školy.
(2)	Akreditačná komisia posúdi príslušnú vysokú školu. Ak vysoká škola dosahuje v najmenej 60 % hodnotených oblastiach  výskumu, v ktorých má v hodnotenom období absolventa študijného  programu prvého a/alebo druhého stupňa, po jednotlivých súčastiach vysokej školy, celkové hodnotenie výsledkov výskumu podľa § 84 ods. 4 písm. d) zákona hodnotu C+, C, C-, D), Akreditačná komisia odporučí jej začlenenie medzi odborné vysoké školy.
(3)	Ak sa na vysokej škole uskutočňujú študijné programy aj na úrovni vysokej školy, započítavajú sa, ako keby ich uskutočňovala osobitná fakulta. Ak sa vysoká škola nečlení na fakulty, musí spĺňať podmienku uvedenú v odseku 2 ako celok.
(4)	Pri hodnotení spĺňania kritéria podľa odseku 2 sa berie do úvahy obdobie 6 kalendárnych rokov pred rokom, v ktorom vysoká škola predkladá podklady na hodnotenie (ďalej len „hodnotené obdobie“). Hodnotia sa len vysoké školy a fakulty, ktoré pôsobia aspoň štyri roky pred rokom, v ktorom majú predložiť podklady na komplexnú akreditáciu.
(5)	Ak vysoká škola alebo fakulta splynula počas hodnoteného obdobia s inou vysokou školou alebo fakultou, zohľadňuje sa to rovnako, akoby splynuli na začiatku hodnoteného obdobia.
(6)	Hodnotia sa aj fakulty, ktoré vysoká škola zrušila, ak počas hodnoteného obdobia existovali najmenej štyri roky.
(7)	Ak je vysoká škola zaradená medzi odborné vysoké školy a existuje kratšie ako štyri roky, považujú sa kritériá na začlenenie medzi odborné vysoké školy za splnené a Akreditačná komisia odporučí ponechať jej doterajšie začlenenie.

Kritériá začlenenia vysokej školy medzi vysoké školy, ktoré nie sú začlenené medzi univerzitné vysoké školy a ani medzi odborné vysoké školy
(1)	Tento dokument obsahuje kritériá, ktoré Akreditačná komisia používa podľa § 84 ods. 4 písm. e) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) pri vyjadrovaní sa o začlenení vysokej školy  podľa § 2 ods. 13 zákona.
(2)	Akreditačná komisia posúdi príslušnú vysokú školu. Ak vysoká škola spĺňa nasledujúce kritériá
a)	nespĺňa kritériá na začlenenie medzi univerzitné vysoké školy a nespĺňa kritérium na začlenenie medzi odborné vysoké školy,
b)	alebo nespĺňa kritériá na začlenenie medzi univerzitné vysoké školy, je vysokou školou, ktorá nie je začlenená medzi univerzitné vysoké školy ani medzi odborné vysoké školy a existuje kratšie ako štyri roky z hodnotiaceho obdobia,
odporučí Akreditačná komisia začlenenie vysokej školy medzi vysoké školy, ktoré nie sú začlenené medzi univerzitné vysoké školy a ani medzi odborné vysoké školy. 
(3)	Hodnotiace obdobie sa zhoduje s hodnotiacim obdobím používaným v rámci kritériá začlenenia vysokej školy medzi univerzitné vysoké školy. 
(4)	Ak vysoká škola alebo fakulta splynula počas hodnoteného obdobia s inou vysokou školou alebo fakultou, zohľadňuje sa to rovnako, akoby splynuli na začiatku hodnoteného obdobia.
(5)	Vysoká škola dosahuje v najmenej 60% hodnotených oblastiach výskumu, v ktorých má v hodnotenom období  absolventa študijného programu druhého a/alebo tretieho stupňa, po jednotlivých súčastiach vysokej školy celkové hodnotenia výskumu podľa § 84 ods. 4 písm. d) zákona hodnotu najmenej B-.